《由段家堤步至孤山上一首》
明代·黄省曾

少有岩壑性，翘旌不可移。心骇云台宅，愿逸霞林居。

晨兴咏薖轴，春赏下招提。凌湖散幽趾，属岛登青梯。

今栽非昔萼，新宫仍往基。峙澜出中浩，列嶂环众奇。

萧榛恻墟陇，高尚企襟期。玄阴错澄流，朱纬杂芳吹。

龙盘天海惬，凤谢罻罗宜。景尔徵士踪，写唱感踟蹰。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。